Polisielid wat Wright skiet ‘verwar vuurwapen met skokwapen’Betogers buite die polisiestasie in die Brooklyn-sentrum (Foto: Kerem Yucel, AFP) Die polisievrou wat Sondag die 20-jarige Daunte Wright in Minneapolis in die VSA doodgeskiet het, het glo haar vuurwapen met ’n skokwapen verwar. Wright is die aand in sy motor deur die polisie afgetrek nadat hy glo die verkeerswet oortree het. Grafiese videomateriaal van die polisie, wat AFP onder oë gehad het, wys hoe die polisie Wright uit sy motor pluk net nadat hulle hom afgetrek het. Terwyl Wright met die beamptes baklei, skree die polisievrou: “Taser! Taser!”. Maroela Media het vroeër berig die polisie het nadat hulle vir Wright afgetrek het, ontdek dat hy ŉ uitstaande lasbrief het en hom in hegtenis probeer neem. Hy wou in sy motor klim toe een van die beamptes haar vuurwapen afgevuur en Wright raak skiet. Hy is op die toneel dood verklaar. In die video is dit duidelik hoe die beampte, wat intussen as Kim Potter (26) geïdentifiseer is, op Wright skiet en daarna skree: “O genade, ek het hom geskiet”. Volgens Tim Gannon, polisiehoof van die polisiestasie in die Brooklyn-sentrum, wou die polisievrou eintlik haar skokwapen uitruk. “Dit was ’n ongeluk wat ongelukkig tot Wright se tragiese dood gelei het,” sê Gannon. Betogers betoog al sedert Sondagaand voor die polisiestasie (Foto: Kerem Yucel, AFP) “Daar is niks wat ons kan sê wat die Wright-familie se pyn sal wegvat nie.” Na die voorval aan die lig gekom het, het honderde betogers buite die polisiestasie in die Brooklyn-sentrum byeengekom. Die polisie was genoop om traangas en rubberkoeëls af te vuur om die oproerige skare onder beheer te bring. Owerhede in en om Minneapolis het Maandagaand ’n aandklokreël aangekondig om die betogings te probeer stopsit (Foto: Scott Olson, AFP) Owerhede in en om Minneapolis het Maandagaand ’n aandklokreël aangekondig om die betogings te probeer stopsit. Betogings het egter ten spyte hiervan voortgeduur. Honderde oproerige betogers het teen laat Maandagaand nog amok voor die polisiestasie gemaak. Hulle het borde met slagspreuke soos “Tronkstraf vir die rassistiese polisielede” en “Geen geregtigheid, geen vrede” rondgeswaai. Troepe van die nasionale wag is ook intussen ontbied is om die betogers uiteen te jaag. Die Amerikaanse president Joe Biden het Maandag die voorval as “tragies” beskryf, maar het terselfdertyd betogers gewaarsku dat gewelddadige betogings onregverdigbaar is. Betogers eis geregtigheid vir Daunte Wright (Foto: David Ryder, AFP)